     ร้านกาแฟริมท้องนา ที่เราเองต้องยอมรับว่ามองข้ามร้านนี้มาตลอด เพราะดูไม่ค่อยมีคนเท่าไหร่นัก แต่การตกแต่งดูมีสไตล์ บรรยากาศโดยรอบดีงาม ผมเองก็ได้ตามรีวิวพี่สาว (พี่หม่วย Soya) บอกว่าบาริสต้าที่นี่ฝีมือดีอีกร้านหนึ่งของเชียงใหม่ ตั้งแต่วันนั้นมาก็ตั้งหน้าตั้งตารอจะได้มาลอง จุดเด่นของร้านนี้บอกเลยว่ากาแฟที่นี่คุณภาพ มีให้เลือกทั้งแหล่งปลูกในประเทศไทย และกาแฟคุณภาพชั้นนำจากต่างประเทศ ฉะนั้นคอกาแฟไม่ควรพลาดครับ ... ที่ปลื้มที่สุดคือเรื่องราคา ถ้าทานกาแฟเกรดนี้ในตัวเมืองเชียงใหม่ ราคาจะไม่ต่ำกว่า 70 บาท แต่ร้านนี้ขายราคาพอ ๆ กับแบรนด์ตามปั้มน้ำมันเลย

     Na-Kha-Nik Cafe' (นคนิกข์ คาเฟ่) ชื่ออ่านยากสักหน่อยนะ ตั้งอยู่ริมถนนสายเชียงใหม่-แม่วาง ร้านจะอยู่ซ้ายมือ เลยอุโมงค์แยกแม่วางไปประมาณ 3 กิโลเมตรครับ ลักษณะร้านจะแนวตู้คอนเทรนเนอร์ตั้งอยู่ริมท้องนา บรรยากาศโดยรอบเชียวชอุ่ม สบายตาทีเดียว แต่ภายในก็จะไม่ค่อยกว้างเท่าไหร่ครับ ข้าง ๆ ร้านยังมีต้มเลือดหมูขาย น่าลองเหมือนกัน ร้านเปิดบริการทุกวันจันทร์-ศุกร์ ตั้งแต่เวลา 07.00 น. - 17.00 น. ครับ

     เมนูกาแฟที่นี่มีให้เลือกหลายอย่างทั้งกาแฟร้อน กาแฟเย็น กาแฟดริป รวมไปถึงเมล็ดกาแฟ special จากกัวเตมาลา เอธิโอเปีย รวมไปถึงเบลนจากร้านดัง Ristr8to อีกด้วย สำหรับวันนี้เมนูที่สั่งเป็น ลาเต้ร้อน (55 บาท) -- รสชาติหอม นุ่ม ถูกคอ งานลาเต้อาร์ทก็สวยงามไม่แพ้กัน ทางร้านเสริฟพร้อมน้ำอุ่นให้จิบก่อนที่จะทานกาแฟเพื่อให้ได้รสชาติที่ดียิ่งขึ้นด้วย ต่อมาแน่นอนขาดไม่ได้กาแฟเย็น สั่งเป็นอเมริกาโน่เย็น ไม่ใส่ไซรับ (55 บาท) -- รสชาติเยี่ยมเช่นกัน ไม่ขม ออกเปรี้ยวนิด ๆ พร้อมกลิ่นหอม อเมริกาโน่ของทางร้านจะนำไปใส่เครื่อง milkshake ทำให้มีฟองเล็กน้อยในตอนแรก แต่ได้กลิ่นและรสชาติที่ดียิ่งขึ้น

     เจ้าของร้านเป็นกันเอง พูดจาดีนะ ทำร้านอยู่คนเดียว เห็นแก้วแรกชงลาเต้ร้อนให้เราละ แต่คงไม่ถูกใจน้องเขา ทานเองเลย ทำให้เราใหม่อีกแล้ว ร้านนี้วันนี้ผมให้ไปที่ 5 ดาวแล้วกันครับ รสชาติมาตรฐานร้านกาแฟชั้นนำของเชียงใหม่ แต่ที่แตกต่างคือในเรื่องของราคาที่ขายเพียงแค่แก้วละ 55 บาทเท่านั้น

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,374)